LAUSUNTO

 16.12.2022

**Kauneutta ja turvallisuutta Oulunkylän keskustaan – Seurahuoneen ja Ruutanapuiston valaiseminen sekä puiston kehittäminen japanilaistyyliseksi/ Oma Stadi-2021 -ehdotuksen toteutussuunnitelma**

Arvostamme Oulunkylän keskustassa sijaitsevan Ruutanapuiston kunnostamista. Olemme kuitenkin pettyneitä siitä, ettei äänestyksessä läpi menneen OmaStadi-ehdotuksen budjetti riitä ehdotukseen sisältyneen Seurahuoneen ja sen vieressä olevan ikimännyn valaisuun.

Nyt kommentoitavana olevaan toteutussuunnitelmaan esitämme seuraavia kehittämisehdotuksia:

**Portit**

Havainnekuvassa esitetty portti on liian kevytrakenteinen ja suoraviivainen ja sijaitsee liian kaukana kadun reunasta. Ehdotamme, että portteja on kaksi: sekä puiston Torivoudintien että Ruutanatien puoleiselle sisäänkäynnille rakennetaan kaarevamuotoinen portti (ks. ideakuva 1) johdattamaan ihmiset puistoon.

**Valaistus**

Ruutanapuiston valaiseminen tuo turvallisuutta. Suunniteltu valaistus on kuitenkin riittämätön. Lisää valaistusta tarvitaan puiston läpi johtavalle, paljon käytetylle pääkäytävälle käytävän puoliväliin sekä perennapenkin viereen sijoitetulle oleskelualueelle.

Valaistusuunnitelmassa on käytetty pylvässpotteja. Ehdotamme, että niiden tilalle tulee japanilaiseen puutarhaan paremmin soveltuvia valaisimia, esimerkiksi modernisoituja lyhtyvalaisimia. Myös yksittäisiä puita ja pensaita olisi toivottavaa valaista maaspoteilla sekä kauneuden että turvallisuuden takia.

Molemmat portit on tärkeää valaista esimerkiksi havainnekuvassa esitetyllä tavalla.

**Käytävät ja polut**

Mielestämme havainnekuvassa esitetty portin edessä oleva, luonnonkivilaatoilla päällystetty alue on kaunis yksityiskohta, mutta se jää irralliseksi. Ehdotamme tämän irrallisen, kookkaan laatoitusalueen sijasta puiston kaikkien käytävien ja oleskelualueen päällystämistä. Päällystämiseen voidaan käyttää osittain luonnonkiviä halvempia materiaaleja, kuten betonilaattoja (ks. ideakuvat 2 - 5). Budjettisyistä osa käytävistä voidaan päällystämisen sijasta reunustaa kivillä.

Ruutanatieltä puistoon johtavalle ”oikopolulle” ehdotamme japanilaistyylisiä askelkiviä liuskekivistä tai betonilaatoista.

**Japanilaiset kivielementit**

Havainnekuvassa portin vieressä Torivoudintien varrella on murskealueita ja niille sijoitettuja matalia kivilohkareita. Käytäntö on osoittanut, että murskepohjaisen alueen pitäminen siistinä paperiroskasta ja rikkaruohoista on lähes mahdotonta. Ruutanapuistossa on myös suuri määrä syksyllä lehtensä pudottavia vaahteroita.

Ehdotamme puistoon murskepohjaisten alueiden sijasta erikokoisia, suuria ja pienempiä luonnonkiviä ja lisäksi kivilyhtyjä ja niiden ympärille istutuksia (ks. ideakuvat 6-7). Suuret luonnonkivet toisivat puistoon myös vaihtelevuutta, jota puistoon kaivataan sen tasaisuuden vuoksi.

**Puukatokset sekä sillat**

Japanilaiseen puutarhaan kuuluvat myös puukatokset ja sillat. Puiston läpi johtava pääkäytävä on puiston koko huomioon ottaen hallitsevan pitkä ja suora. Ehdotamme harkittavaksi pääkäytävän ja perenna-alueen risteykseen jonkinlaista siltaa katkaisemaan pitkää käytävää (ideakuva 8). Sillan alta voisi ”virrata” kivipuro. (ideakuva 9). Perennapenkin viereinen oleskeluryhmä voitaisiin sijoittaa japanilaistyyppiseen, porttien kanssa samasta materiaalista rakennettuun katokseen.

**Kasvillisuus**

Havainnekuvan perusteella Ruutanapuisto vaikuttaa pysyvän suurelta osin lähes ennallaan. Puistoon toivotaan runsaasti uutta kasvillisuutta. Puistoon tulisi istuttaa

* erimuotoisia ja -korkuisia havukasveja
* lisää katsuroita
* punalehtisiä lehtipuita tai -pensaita, esimerkiksi purppuraheisiangervoja
* atsaleoja
* saniaisia
* pioneja
* erilaisia maanpeitekasveja, esimerkiksi taponlehteä ja kurjenpolvia

(ideakuva 10)

Kehittämistä kaipaa erityisesti lasten leikkipaikan viereinen pensasryhmä, jonka nykyiset onnenpensaat ja magnolia tulee säilyttää.

**Lasten leikkipaikka**

Japanilaiseen puistoon kuuluu rauha ja harmonia. Tämän vuoksi olimme ehdottaneet lasten leikkipaikan siirtämistä Ruutanapuistosta toiseen paikkaan Torivoudintien varrelle. Tämä olisi tuonut mahdollisuuden rakentaa Ruutanapuistoon toinen oleskelualue. Koska tämä ei kommentoitavana olevan suunnitelman mukaan valitettavasti näytä toteutuvan, ehdotamme ”japanilaisuuden” toteuttamista myös lasten leikkipaikalla. Toivomme sinne tulevien rakenteiden olevan japanilaishenkisiä ja porttirakenteiden tyylisiä. Leikkipaikan läheissyyteen voisi sijoittaa muodoltaan pyöreitä, isoja kiviä.

Marja Markko, Oulunkylä-Seuran Kaarina Kukka Korkeaoja, Ruutanapuistoa

johtokunnan jäsen koskevan ehdotuksen tekijä